ชวนเจ้าของโรงงานอุตสาหกรรม ฝึกอบรมออนไลน์ ป้องกันภัยพิบัติจากสารเคมี-เสริมความพร้อมระงับเหตุ
นายประกอบ วิวิธจินดา อธิบดีกรมโรงงานอุตสาหกรรม เปิดเผยว่า กำหนดจัดฝึกอบรม การป้องกันอุบัติภัยจากสารเคมีและเตรียมความพร้อมในการระงับเหตุ.ให้แก่ผู้ประกอบกิจการโรงงานที่มีการเก็บหรือการใช้สารเคมีในโรงงานอุตสาหกรรม เพื่อเสริมสร้างความรู้ด้านความปลอดภัยสารเคมีในการป้องกันอุบัติภัยจากสารเคมีและเตรียมความพร้อมในการระงับเหตุที่เกิดขึ้นได้อย่างทันท่วงทีและถูกต้อง โดยดำเนินการรับมือเหตุการณ์ที่เกิดขึ้นอย่างถูกต้องเหมาะสม เป็นสิ่งสำคัญและจำเป็นอย่างยิ่ง การจัดอบรมในครั้งนี้ เป็นในรูปแบบออนไลน์ มีวิทยากรผู้เชี่ยวชาญและมีประสบการณ์ ช่วยทบทวนมาตรการความปลอดภัยของโรงงานที่มีอยู่ เพื่อนำไปสู่การพัฒนาการจัดการภัยพิบัติ ทั้งมิติการเตรียมความพร้อม การรับมือ/ตอบสนองต่อเหตุการณ์ การเยียวยาฟื้นฟูความเสียหายที่เกิดขึ้น รวมทั้งพัฒนาศักยภาพของผู้ประกอบกิจการโรงงานและผู้ที่ปฏิบัติงานกับสารเคมี ให้มีความรู้ความเข้าใจที่ถูกต้องในการจัดการสารเคมีได้อย่างปลอดภัยสำหรับการฝึกอบรมกำหนดจัดขึ้นในวันที่ 10 สิงหาคม 2564 ระหว่างเวลา 08.30 น.- 12.00 น.ผ่านโปรแกรม Zoom ผู้ที่สนใจสามารถลงทะเบียนเข้าร่วมการฝึกอบรมได้ที่ www.diw.go.th/regis_safety/ ภายในวันที่ 9 สิงหาคม 2564 หรือหากมีข้อสงสัยเพิ่มเติม สามารถสอบถามได้ที่ กลุ่มความปลอดภัยสารเคมี โทร 0-2202-4220 ในวันและเวลาราชการ